asetuksen (EU) N:o 389/2012 muuttamisesta siltä osin kuin on kyse valmisteveron alaisia tavaroita jäsenvaltioiden välillä kaupallisessa tarkoituksessa siirtävistä talouden toimijoista sähköisissä rekistereissä säilytettävien tietojen vaihdosta

Tämän ehdotuksen tavoitteena on laajentaa neuvoston asetuksen (EU) N:o 389/2012 15, 19 ja 20 artiklan soveltamisalaa, jotta jäsenvaltiot voivat vaihtaa tietoja kaikista talouden toimijoista eivätkä ainoastaan niistä, jotka osallistuvat valmisteveron alaisten tavaroiden siirtoihin väliaikaisen verottomuuden järjestelmässä.

Tällä ehdotuksella myös korvataan viittaukset kumottuun asetukseen. Tarkemmin sanottuna neuvoston asetuksessa (EU) N:o 389/2012 viitataan komission asetukseen (EY) N:o 684/2009. Kyseinen asetus kumotaan 13. helmikuuta 2023 alkaen ja korvataan komission delegoidulla asetuksella (EU).../... [Julkaisutoimisto: lisätään alaviitteessä mainitun asetuksen julkaisunumero]. Tässä ehdotuksessa viittaus aiempaan asetukseen korvataan viittauksella uuteen asetukseen.

Jäsenvaltioiden on tämän ehdotuksen mukaan yhdenmukaistettava väliaikaisen verottomuuden järjestelmässä tavaroita siirtäviä talouden toimijoita koskevien tietojen vaihtomenettely sellaisia talouden toimijoita koskevien tietojen vaihdon kanssa, jotka siirtävät tavaroita, joista on valmistevero maksettu.

Jäsenvaltiot säilyttävät 13. helmikuuta 2023 alkaen neuvoston asetuksen (EU) N:o 389/2012 19 artiklan nojalla samoihin sähköisiin tietokantoihin sisältyvissä rekistereissä tietoja talouden toimijoista, jotka osallistuvat sellaisten tavaroiden siirtoihin, joista on valmistevero maksettu. Nämä talouden toimijat ovat neuvoston direktiivin (EU) 2020/262 mukaan luotettavaksi tunnustettuja lähettäjiä ja luotettavaksi tunnustettuja vastaanottajia.

Siirtoja, joista on valmistevero maksettu, on neuvoston direktiivin (EU) 2020/262 V luvun mukaan tarkoitus seurata tietokoneistetun järjestelmän avulla 13. helmikuuta 2023 lähtien. Lisäksi direktiivissä 2020/262 määritellään tietyt talouden toimijoiden tyypit sellaisia siirtoja varten, joista on valmistevero maksettu.

Valmisteveron alaisten tavaroiden kaupallisia siirtoja voidaan EU:n sisällä tehdä joko väliaikaisesti verottomina, jäljempänä ’väliaikaisen verottomuuden järjestelmä’, tai sen jälkeen, kun tavarat on luovutettu kulutukseen yhden jäsenvaltion alueella ja siirretty toisen jäsenvaltion alueelle luovutettaviksi kaupallisessa tarkoituksessa, jäljempänä ’valmistevero maksettu’. Tällä hetkellä ainoastaan väliaikaisen verottomuuden järjestelmässä tehtäviä tavaroiden siirtoja seurataan Euroopan parlamentin ja neuvoston päätöksen (EU) 2020/263 1 artiklassa tarkoitetun tietokoneistetun järjestelmän avulla. Näitä siirtoja varten on neuvoston direktiivissä 2008/118/EY määritelty erityiset talouden toimijoiden tyypit.

Ehdotuksen tarkoituksena on asettaa jäsenvaltioille velvoitteita siltä osin kuin on kyse kansallisissa rekistereissä säilytettävien, direktiivin (EU) 2020/262 V luvun 2 jakson mukaisesti tavaroita siirtäviä talouden toimijoita koskevien tietojen vaihtamisesta keskusrekisterin kautta. Ilman tätä ehdotusta kattava tietojenvaihto ei ole mahdollista, mikä vaikuttaa kielteisesti talouden toimijoiden hallinnolliseen rasitukseen, petosriskiin ja jäsenvaltioiden toimivaltaisten viranomaisten väliseen hallinnolliseen yhteistyöhön.

Jäsenvaltiot eivät voi saavuttaa ehdotuksen tavoitteita, vaan ne voidaan saavuttaa paremmin Euroopan unionin tasolla. Neuvoston asetuksessa (EU) N:o 389/2012 säädetään yhdenmukaistetuista säännöistä, jotka koskevat tietojenvaihtoa valmisteveron alaisten tavaroiden siirtojen toteuttamiseksi sujuvasti jäsenvaltioiden välillä. Ilman yhdenmukaisia sääntöjä jäsenvaltiot saattaisivat päättää säännöistä kahdenvälisesti ja säännöt voisivat vaihdella jäsenvaltiosta toiseen. Tällä ehdotuksella laajennetaan nykyisten tietojenvaihtomenettelyjen soveltaminen koskemaan sellaisten valmisteveron alaisten tavaroiden siirtoihin osallistuvia talouden toimijoita, jotka on luovutettu kulutukseen yhden jäsenvaltion alueella ja jotka siirretään toisen jäsenvaltion alueelle luovutettaviksi siellä kaupallisessa tarkoituksessa.

Ehdotuksella laajennetaan asetuksen (EU) N:o 389/2012 15 artiklan 1 kohdan d alakohdan soveltamisalaa. Kyseisessä alakohdassa säädetään jäsenvaltioiden velvollisuudesta vaihtaa tarvittavia tietoja, jos väliaikaisen verottomuuden järjestelmässä olevat valmisteveron alaiset tavarat ovat tuhoutuneet täydellisesti tai ne on menetetty lopullisesti, ja alakohtaa on jatkossa tarkoitus soveltaa myös sellaisten valmisteveron alaisten tavaroiden siirtoihin, jotka on luovutettu kulutukseen yhden jäsenvaltion alueella ja jotka siirretään toisen jäsenvaltion alueelle luovutettaviksi siellä kaupallisessa tarkoituksessa. Komission asetus (EY) N:o 684/2009 kumotaan ja korvataan delegoidulla asetuksella (EU) .../... [julkaisutoimisto lisää julkaisun numeron]. Ehdotuksella korvataan tämän asetuksen 19 artiklan 2 kohdan c alakohdassa oleva viittaus komission asetuksen (EY) N:o 684/2009 liitteessä II olevaan koodiluetteloon 11 viittauksella delegoidun asetuksen (EU).../... [julkaisutoimisto lisää julkaisun numeron] liitteessä II olevaan koodiluetteloon 10. Ehdotuksella laajennetaan asetuksen (EU) N:o 389/2012 19 artiklan 4 kohdan ensimmäisen alakohdan soveltamisalaa siltä osin kuin on kyse jäsenvaltioiden velvollisuudesta vaihtaa keskusrekisterin kautta kansallisiin rekistereihin sisältyviä tietoja talouden toimijoista, jotka siirtävät valmisteveron alaisia tavaroita väliaikaisen verottomuuden järjestelmässä jäsenvaltioiden välillä, koskemaan sellaisten valmisteveron alaisten tavaroiden siirtoja, jotka on luovutettu kulutukseen yhden jäsenvaltion alueella ja jotka siirretään toisen jäsenvaltion alueelle luovutettaviksi siellä kaupallisessa tarkoituksessa. Asetuksen (EU) N:o 389/2012 20 artiklan 1 kohdan ensimmäisessä virkkeessä viitataan mahdollisuuteen vahvistaa sähköisesti sellaisten talouden toimijoiden valmisteveronumerot, jotka osallistuvat valmisteveron alaisten tavaroiden siirtoon väliaikaisen verottomuuden järjestelmässä. Ehdotuksella laajennetaan säännöksen soveltamisalaa siten, että tätä vaihtoehtoa sovelletaan sellaisten talouden toimijoiden valmisteveronumeroihin, jotka siirtävät valmisteveron alaisia tavaroita, jotka on luovutettu kulutukseen yhden jäsenvaltion alueella ja jotka siirretään toisen jäsenvaltion alueelle luovutettaviksi siellä kaupallisessa tarkoituksessa.

2022/0331 (CNS)

Ehdotus

NEUVOSTON ASETUS

asetuksen (EU) N:o 389/2012 muuttamisesta siltä osin kuin on kyse valmisteveron alaisia tavaroita jäsenvaltioiden välillä kaupallisessa tarkoituksessa siirtävistä talouden toimijoista sähköisissä rekistereissä säilytettävien tietojen vaihdosta

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 113 artiklan,

ottaa huomioon Euroopan komission ehdotuksen,

sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

ottaa huomioon Euroopan parlamentin lausunnon,

ottaa huomioon Euroopan talous- ja sosiaalikomitean lausunnon,

noudattaa erityistä lainsäätämisjärjestystä,

sekä katsoo seuraavaa:

(1)Neuvoston direktiivin (EU) 2020/262 36 artiklassa säädetään, että sellaisten valmisteveron alaisten tavaroiden siirtojen, jotka on luovutettu kulutukseen yhden jäsenvaltion alueella ja jotka siirretään toisen jäsenvaltion alueelle luovutettaviksi siellä kaupallisessa tarkoituksessa, on tapahduttava sähköistä yksinkertaistettua hallinnollista asiakirjaa käyttäen. Artiklalla laajennetaan näin ollen Euroopan parlamentin ja neuvoston päätöksen (EU) 2020/263 mukainen sellaisen tietokoneistetun järjestelmän käyttö, jonka avulla valvotaan valmisteveron alaisten tavaroiden siirtoja väliaikaisen verottomuuden järjestelmässä, koskemaan sellaisten valmisteveron alaisten tavaroiden valvontaa, jotka on luovutettu kulutukseen yhden jäsenvaltion alueella ja jotka siirretään tämän jälkeen toisen jäsenvaltion alueelle luovutettaviksi kaupallisessa tarkoituksessa. Tietokoneistetun järjestelmän käytön laajentamista sovelletaan 13 päivästä helmikuuta 2023 alkaen.

(2)Jotta voidaan ottaa huomioon tietokoneistetun järjestelmän käytön laajentaminen, on tarpeen laajentaa asetuksen (EU) N:o 389/2012 15 artiklan 1 kohdan d alakohdan, 19 artiklan 4 kohdan ensimmäisen alakohdan ja 20 artiklan 1 kohdan soveltamisalaa koskemaan kaikkia asianomaisia valmisteveron alaisia tavaroita riippumatta siitä, onko sovellettu väliaikaisen verottomuuden järjestelmää.

(3)Asetuksen (EU) N:o 389/2012 19 artiklan 2 kohdan c alakohdassa edellytetään, että jäsenvaltiot säilyttävät sähköisissä rekistereissä tietoja komission asetuksen (EY) N:o 684/2009 liitteessä II olevassa koodiluettelossa 11 tarkoitetun luvan piiriin kuuluvia tuotteita koskevasta valmisteveron alaisten tuotteiden luokasta (CAT) ja/tai kyseisessä koodiluettelossa tarkoitetusta valmisteveron alaisten tuotteiden koodista (EPC). Komission asetus (EY) N:o 684/2009 korvataan kuitenkin 13 päivästä helmikuuta 2023 alkaen komission delegoidulla asetuksella (EU) .../... [EUVL: lisätään alaviitteessä mainitun asetuksen julkaisunumero]. Selkeyden vuoksi on aiheellista ottaa tämä korvaaminen huomioon asetuksen (EU) N:o 389/2012 19 artiklan 2 kohdan c alakohdassa.

(4)Tämän asetuksen tavoitteena on säätää niiden tietojen vaihdosta, joita kukin jäsenvaltio säilyttää sähköisessä rekisterissä sellaisista talouden toimijoista, jotka siirtävät yhden jäsenvaltion alueella kulutukseen luovutettuja ja sen jälkeen toisen jäsenvaltion alueelle kaupallisessa tarkoituksessa luovutettaviksi siirrettyjä tavaroita. Jäsenvaltiot eivät voi riittävällä tavalla saavuttaa tätä tavoitetta, vaan se voidaan saavuttaa paremmin unionin tasolla ottaen huomioon toiminnan laajuus, eli tietokoneistetun järjestelmän yhdenmukaisen toiminnan varmistaminen kaikissa jäsenvaltioissa. Sen vuoksi unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen tämän tavoitteen saavuttamiseksi.